***The Last House on the Left*** (sh. *Posljednja kuća lijevo*) je američki horor film snimljen 1972. godine u režiji Wesa Cravena, kome je to dobio cjelovečernji debi, poznat po tome što se navodi kao jedan od začetnika eksploatacijskog žanra rape and revenge.

Nominalna protagonistica je 17-godišnja djevojka Mari Collingwood (čiji lik tumači Sandra Peabody) koja zajedno sa svojom najboljom prijateljicom Phyllis (koju tumači Lucy Grantham) odlazi na rock-koncert i, pokušavajući nabaviti marihuanu, nabasa na bandu koju vodi Krug (čiji lik tumači David Hess), sadistički odbjegli zatvorenik. Radnja pokazuje kako djevojke budu otete, odvedene u šumu i podvrgnute okrutnom mučenju i silovanju prije nego što će biti ubijene, ali i kako počionioci, sticajem okolnosti, dođu u dom Collingwoodovih gdje će na njima roditelji ubijene djevojke, shvativši što se dogodilo, provesti nemilosrdnu osvetu.

Craven, koji je prije toga za producenta Seana S. Cunninghama radio na seksplatacijskom pseudodokumentarcu *Togehter* je ideju za osnovni zaplet dobio od daleko poznatijeg Bergmanovog crno-bijelog filma *Djevičanski izvor* iz 1960. godine. *The Last House on the Left* je originalno zamišljen kao hardcore pornografski film, ali su tokom produkcije Craven i Cunningham zaključili da će publiku bolje privući sa eksplicitnim nasiljem, nego sa seksom, odnosno na taj način izbjeći probleme sa cenzurom. Film je snimljen sa niskim budžetom, ali je prilikom distribucije korištena izuzetno vješta promotivna kampanja sa sloganom "Da ne padnete u nesvijest, ponavljate u sebi 'ovo je samo samo film'".

Usprkos niskog budžeta i očigledno eksploatacijskog karaktera, *The Last House on the Left* je privukao pažnju dijela kritike, prije svega zbog Cravenovog kreativnog pristupa, koji je uključivao ironično korištenje pop balada kao muzičkog komentara nekih od najuznemiravajućih prizora, kao i humorističke scene koje prikazuju nesposobnog šerifa i njegovog zamjenika između scena eksplicitnog nasilja i tragedije. Uticajni kritičar Roger Ebert je pohvalio film, a Craven je velikim dijelom temeljem njega izgradio reputaciju jednog od majstora horor-žanra. Promotivna kampanja je, pak, omogućila da film dobije vrlo dobro gledanost, a s obzirom na uloženi novac ostvari i izuzetan profit za producente. Njegov je uspjeh potakao snimanje niza imitacija, odnosno brojnih ostvarenja koja su koristila različitu varijaciju osnovnog zapleta i natjecale se po eksplicitnosti nasilja. Kada je nedugo potom znameniti italijanski *giallo* film *Reazine a catena* prikazivan u SAD, neki od distributera su ga, iako je snimljen ranije i sa njime nema nikakve neposredne veze, reklamirali kao njegov nastavak. *The Last House on the Left* je tokom distribucije u brojnim zemljama, uključujući SAD, bio predmetom brojnih cenzorskih zahvata, a neke od scena koje su tada bile izbačene su danas izgubljene.

Godine 2009. je snimljen istoimeni remake, koji je uglavnom loše prošao kod kritike.

Uloge
-----

* Sandra Peabody ... Mari Collingwood
* Lucy Grantham ... Phyllis Stone
* David A. Hess ... Krug Stillo
* Fred Lincoln ... Fred "Weasel" Podowski
* Jeramie Rain ... Sadie
* Marc Sheffler ... Junior Stillo
* Cynthia Carr ... Estelle Collingwood
* Gaylord St. James ... Dr. John Collingwood
* Marshall Anker ... Šerif
* Martin Kove ... Zamjenik
* Ada Washington ... Ada
* Steve Miner (*nenaveden na špici*) ... Hipik koji se izruguje zamjeniku

Izvori
------

1. ↑  Top Ten Low Budget Films Under $500,000. Daily Film Dose. pristup 1. IV 2013
2. ↑  „The Last House on the Left, Box Office Information". The Numbers. Pristupljeno 21. I 2012.

Vanjske veze
------------

* *The Last House on the Left* na IMDb-u (`en`)
* *The Last House on the Left (film, 1972)* na AllRovi-u
* *The Last House on the Left (film, 1972)* na Rotten Tomatoes-u (`en`)

| * p
* r
* u
Filmovi koje je režirao Wes Craven |
| --- |
| 
* *The Last House on the Left* (1972)
* *The Hills Have Eyes* (1977)
* *Stranger in Our House* (1978)
* *Deadly Blessing* (1981)
* *Swamp Thing* (1982)
* *Invitation to Hell* (1984)
* *A Nightmare on Elm Street* (1984)
* *Chiller* (1985)
* *The Hills Have Eyes Part II* (1985)
* *Deadly Friend* (1986)
* *The Serpent and the Rainbow* (1988)
* *Shocker* (1989)
* *The People Under the Stairs* (1991)
* *Wes Craven's New Nightmare* (1994)
* *Vampire in Brooklyn* (1995)
* *Scream* (1996)
* *Scream 2* (1997)
* *Music of the Heart* (1999)
* *Scream 3* (2000)
* *Cursed* (2005)
* *Red Eye* (2005)
* *My Soul to Take* (2010)
* *Scream 4* (2011)

 |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 226388428
* LCCN: no2014105909
* GND: 1024738280

 |